#JongStemme: Politici, besef julle die gevolge van jul dade?Deur Elisma Olivier Elisma Olivier. Oudergewoonte ry ek na werk om verwaarloosde honde te gaan voer. Met groot afwagting kyk hulle na my om te sien wat hulle vir aandete kry, en daarna gaan hulle opgerol in ŉ bondeltjie lê en wag vir die nag se koue om hulle te omvou. Dit was ŉ moeilike dag en toe ek opkyk na die pienk wolke en die son wat agter die graansilo’s sak, kom Gesang 114 in my gedagtes op: “My enigste troos in lewe en dood…” Vir ŉ oomblik neem ek alles om my in waar ek langs die mielieland staan. Daar kom ŉ gevoel van kalmte oor my en ek weet: Ek hoort hier. My selfoon lui en ŉ geskokte vriendin vertel dat ŉ vrou naby hulle kleinhoewe aangerand is, skaars ŉ kilometer van waar ek nou staan. Net daar word my bietjie hoop en kalmte gesteel. Hoort ek in ŉ land waar alles afgebrand en gesteel word? Waar moorde en plaasaanvalle alledaags in hoofopskrifte is? Moet ek regtig hier bly waar ek huis toe moet jaag voor ek vroualleen in die donker moet ry? Jy, meneer wat in jou duur staatsmotor ry, met watter kleur ook al hoedjie op jou kop en jou eie gesig wat op jou T-hemp pronk: “Weet jy wat die gevolge van jou invloed as politieke leier is?” Universiteite, inkopiesentrums, skole, noem dit maar op … Wat veronderstel is om ŉ toekoms vir ons land te bied, word deur jóú beroof en besteel. Waarom wil jy duisende hektare afbrand? Plase vir jouself vat, mense moor en plekke beroof? Voel jy die nood en die seer van die mense daarbuite? Gesinne sonder ŉ pa; kinders sonder ouers. Ons moet met elke beweging oor ons skouer loer. Voel jy die skade wat jy aan ons menswees in so ŉ mooi land doen? Voel jy dat meer as ŉ derde van SA sonder werk sit? Jy maak dit gevaarlik, jy maak geweld meer. Jy is die oorsaak van wantroue. Jy alleen is verantwoordelik vir hierdie enorme eindelose rimpeleffek wat deur ons land spoel en wie weet waar gaan eindig. Voel jy dit wanneer jy in jou luukse staatsmotor sit terwyl jy alles laat vernietig? Monumente, KwaZulu-Natal, Senekal se strate. Jy laat woede, vrees en frustrasie in ons agter. Ons het ŉ land van diversiteit, 11 amptelike tale, ŉ ryk geskiedenis en unieke menslikheid. Jy kies om dit mis te kyk. Jy gluur vas teen dit wat jy nie het nie, en só trek jy almal saam met jou af. Ek weet dat my familie oorsee ŉ beter toekoms as ek het, maar steeds kies ek om hier te bly. Wat gaan jy doen as jy alles het? Sal jy alles kan maak werk? Nee, want dit wat jy wil glo en dit wat jy luidkeels verkondig, is nie realiteit nie. Dit is nie hoe ŉ leier vir ŉ land ŉ hoopvolle toekoms gee nie. Jy het dalk ŉ titel, maar jy misbruik jou mag. Jy dink nie eers aan die een wat langs jou bly of vir jou werk nie. Vandag se kinders gaan eendag net standbeelde vol verfspatsels sien. Stukkende paaie, kragstasies wat bankrot is en besighede wat besteel is. Hulle gaan die benoude stem van ŉ boer hoor wie se beeste doodbrand. Hulle gaan onthou hoe hulle in vrees geleef het. Laat dit jou trots voel? #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.